Այդպիսի մի կայծ դիպել է մեր հույսին: Նորից ինչ-որ սպասում է արթնացել. բայց դեռևս ոչ թե «ամեն ինչ լավ է լինելու» համոզմունքով, այլ` «կարծես մի բան փոխվելու է» թեականով: Խոստովանենք, որ վաղուց մեր սպասումները դրականի ակնկալիքով չէին: Կառավարության նոր ղեկավարի հանդեպ օրավուր փոխվում է վերաբերմունքը` դրական միտումներով: Ու քանի դեռ հույսն այնքան չի ամրապնդվել, որ գնա` կորսված հավատը հետ բերելու` ժողովուրդը երկյուղածությամբ սպասում է իր կյանքի հունի փոփոխման առաջին գործնական քայլին: Առողջ բանականությունը հուշում է, որ խոտորված ոչ մի հուն մեկեն չի շրջվի. մարդիկ գիտակցում են, որ էլի´ մի փոքր ժամանակ է պետք: Եվ հուսադրող այդ գիտակցությամբ էլ սպասում են գործնական առաջին քայլին: Դիցուք. Կառավարության ծրագրով նախատեսված «Միայն հավասար պայմաններ և իրական մրցակցություն ապահովող միջավայրն է, որ հնարավորություն կտա ՀՀ քաղաքացու մեջ արմատավորելու հավատ` իր երկրում վաղվա օրվա, հպարտության զգացում` հայրենիքի նկատմամբ» դրույթի իրագործումը լիարժեք հեղաշրջում կարող է դառնալ: Հոգևո´ր հեղաշրջում, հավատի վերադարձ: Նոր կառավարությունից միանգամից դրա լուծումը ոչ մեկը չի ակնկալում, բայց հավասար պայմաններ ստեղծելու գոնե «հիմնարկեքը» պիտի կատարվի: